**Joseph Ratzinger Benediktas XVI**

**Žemės druska. Krikščionybė ir katalikų Bažnyčia XXI amžiuje. Pokalbis su Peteriu Seewaldu, Vilnius: Alma littera, 2007.**

* (psl. 8) Išstoti iš Bažnyčios ne visai paprasta, bet sugrįžti į ją dar sunkiau. Nejau iš tikrųjų yra Dievas? O jei yra, tai ar mums dar reikalinga Bažnyčia? Kokia ji turi būti ir kaip ją galima vėl atrasti?
* (psl. 8) Kartą jo paklausiau, kiek kelių veda pas Dievą. Tikrai nežinau, ką jis atsakė. Galėjo atsakyti: vienas vienintelis, arba: daug kelių. Kardinolas ilgai negalvodamas atsakė: tiek, kiek yra žmonių.
* (psl. 12) *Ar jūsų nevargina, kad kiekvieną dieną privalote turėti reikalą su Dievu? Ar nepavargstate, ar nenusibosta?*

Turėti reikalą su Dievu man būtinybė. Kaip kiekvieną dieną turime kvėpuoti, kaip kiekvieną dieną mums reikalinga šviesa ir valgis, kaip kiekvieną dieną negalime apsieiti be draugystės ir konkrečių žmonių, taip ir bendravimas su Dievu priklauso prie absoliučiai esminių gyvenimo elementų. Jei staiga nebelinktų Dievo, mano siela pradėtų dusti. Tad šiuo atžvilgiu nuobodulys nekyla. Nusibosti kai kada gali tam tikra pamaldumo praktika, tam tikri maldingi skaitiniai, bet ne santykis su Dievu kaip tokiu.

* (psl. 17) Matyt, turime atsisveikinti su mintimis apie tautinę Bažnyčią. Galimas daiktas, mūsų laukia kitoniška, nauja Bažnyčios istorijos epocha, kai krikščionybė vėl bus pažymėta garstyčios grūdo ženklu, telksis tariamai nereikšmingose, mažose grupėse, kokios savo gyvenimu intensyviai priešinsis blogiui ir neš į pasaulį gėrį, leis įžengti Dievui.
* (psl. 19) Turi vėl apimti smalsumas – kas gi ta krikščionybė, turi gimti noras patirti, kas ji iš tikrųjų yra. Skelbimo atžvilgiu būtų labai svarbu atsikratyti jausmo, kad tai nusistovėjęs, seniai žinomas dalykas, reikia sužadinti norą pasmalsauti, kokie gi lobiai slypi joje, ir šiuos lobius laikyti ne sistemų našta, o gyvenimo turtu, kurį verta pažinti.
* (psl. 19) Tikėjimas į Dievą kaip Kūrėją yra pati katalikiškumo šerdis. Iš jo kildinamas tikėjimas žmogystės vienybe visuose žmonėse ir žmogaus orumo lygyje.
* (psl. 20) Žinoma, galima nurodyti esminius dalykus – kad pirmiausia reikia tikėti į Dievą, tokį Dievą, kuris pažįsta žmogų, kuris sueina į santykį su žmonėmis ir mums yra pasiekiamas, Kristuje tapo pasiekiamas, kuris su mumis kuria istoriją, kuris mums tapo toks konkretus, kad įkūrė bendrystę.
* (psl. 20 – 21) Dievas rūpinasi žmogumi ir drauge su žmogumi sukūrė istoriją, kurios indas, privilegijuota raiškos vieta yra Bažnyčia. Bažnyčia šiuo atžvilgiu yra ne tik žmonių įstaiga, nors joje, kiek užmatyti, viešpatauja žmogiškumo; tikėjimas neatsiejamas nuo buvimo su Bažnyčia ir Bažnyčioje, kurioje bendrai išgyvenami ir pasisavinami Šventieji raštai.
* (psl. 21) Ne tas yra didžiausias, kuris daugiausiai gali sugriauti – o griovimo potencialą pasaulis vis dar laiko tikruoju galios patvirtinimu, - bet visiškai priešingai, jau menkiausia meilės jėga yra didesnė už didžiausią griovimo jėgą.
* (psl. 21) Kalbant apie patį Kristų, svarbiausia ne tai, kad jis skelbė tam tikras idėjas – žinia, jis tai irgi darė, - o tai, kad aš tampu krikščioniu, tikėdamas tuo įvykiu.
* (psl. 23 – 24) Religijos esmiškumas yra žmogaus santykis – jį patį viršijantis santykis, - nukreiptas į nežinomąjį, kurį tikėjimas vadina Dievu, ir gebėjimas sueiti į šį pirmapradį santykį, peržengiant visa, kas apčiuopiama ir išmatuojama. Žmogus gyvena santykiuose, ir tai, ar ir kiek geras jo gyvenimas, priklauso nuo to, ar teisingi esminiai santykiai – tėvas, motina, brolis, sesuo ir taip toliau, - pagrindiniai santykiai, įspausti jo esybėje.
* (psl. 28) Liuteris yra taikliai pasakęs: žmogų iš pradžių reikia priversti pasibaisėti savimi, idant tada jis rastų tikrąjį kelią.
* (psl. 29) Pagrindinis krikščionybės elementas yra džiaugsmas. Džiaugsmas, bet ne pigi linksmybė, galinti šmėžuoti nevilties fone.
* (psl. 30) Gyventi be tikėjimo reiškia būti tam tikroje neigimo būklėje, be to, vis vien teks ieškoti atsparos taško.
* (psl.35) *Kiek kelių veda pas Dievą?*

Tiek, kiek yra žmonių. Juk ir tame pačiame tikėjime kiekvieno žmogaus kelias visiškai asmeniškas. Mes turime Kristaus žodžius: „Aš esu kelias“. Todėl galiausiai esama vieno kelio ir kiekvienas, esantis kelyje pas Dievą, kokiu nors būdu yra Jėzaus Kristaus kelyje. Bet tai nereiškia, kad suvokimo, valios požiūriu visi keliai tapatūs; priešingai, tas vienas kelias toks platus, kad kiekvienam tampa jo asmeniniu keliu.

* (psl. 43) Žmogus ateina į pasaulį kaip klausiantysis. <...> taip sakant, iš vidaus atviras atsakymams.
* (psl. 49) Juk menas yra svarbiausia. Vien protas, koks jis reiškiasi moksluose, negali būti visas žmogaus atsakas į tikrovę ir negali išreikšti visko, ką galima, norisi ir privalu išreikšti.
* (psl. 66) Tikėjimo karščio varomos bendrijos triūsia ne dėl užporyt būsiančio pasaulio, o dėl to, kad šiandien pasaulyje bent šiek tiek nušvistų rojaus šviesa.
* (psl. 67) Peržengti intelekto sferos ribas ir išmokti kalbėti su vaikais. Buvo puiku taip perkeisti visą abstrakčių sąvokų pasaulį, kad visa būtų suprantama ir vaiku.
* (psl. 69) Mano atsparos taškas – Bažnyčios tema, ir šios temos esama visur. Tačiau man visada buvo svarbu ir ilgainiui darėsi vis svarbiau, kad, ją nagrinėjant, Bažnyčia nebūtų savitikslė; Bažnyčia yra tam, kad būtų matyti Dievas. Šiuo atžvilgiu pasakyčiau, jog nagrinėju Bažnyčios temą ta prasme, kad atsiveria reginys į Dievą.
* (psl. 71) Žmogus žemina save patį, jei negali pažinti tiesos, jei viskas yra tik vieno asmens arba kolektyvinio sprendimo rezultatas.
* (psl. 71) Labai svarbu pritarimo arba malonės grupės atmosferos neiškelti virš tiesos. Tai visada didelė pagunda. Suprantama, rėmimasis sąžine gali išvirsti nesukalbamumu, klausantis sąžinės gali manyti visada turįs prieštarauti.
* (psl. 72) Kol pridariau nemalonumų ir pats jų neturiu, verčiau jau susitaikysiu su neteisybe, nesąžiningumu, melagingumu, blogumu. Gerą savijautą, sėkmę, visuomenės pagarbą ir vyraujančios nuomonės pritarimą ryžtamasi pelnyti atsižadant tiesos.
* (psl. 74 – 75) gyvenimas per rimtas, kad būtų tik žaidimas, gyvenime susiduriame su mirtimi ir kančia. Galima prarasti savo tapatybę, bet negalima nusimesti savo atsakomybės, o su ja nuolat pasiveja praeitis.
* (psl. 78) Tikėjimas turi nusimesti scholastinės teologijos šarvus, turi pasitikti dabarties situaciją nauja kalba, nauju atvirumu. Todėl ir Bažnyčioje turi atsirasti daugiau laisvės.
* (psl. 83) Kas nori būti laikomas pažangiu, tas turi parduoti savo charakterį.
* (psl. 88) Man nuolat skamba ausyse Biblijos ir Bažnyčios tėvų žodžiai, rūsčiai smerkiantys ganytojus, kurie, it nelojantys šunys, norėdami išvengti konfliktų, leidžia sklisti nuodams. Ramybė nėra pirmutinė pilietinė pareiga, o vyskupas, kuriam rūpi tik išvengti nemalonumų ir kiek įmanoma nuslėpti konfliktus, man yra pasibaisėtina vizija.
* (psl. 95) Reikalas tas, kad tas gėris, dėl kurio galios egzistuoja Bažnyčia ir kuris ją palaiko, neleisdamas iširti, yra tikėjimas. Taigi turi būti ginami, taip sakant, intelektiniu atžvilgiu negalintys apsiginti, ginami, kad nebūtų intelektiškai sužalota tai, kas palaiko jų gyvenimą.
* (psl. 104) Egzistuoja kartų ritmas, ir su juo būtina skaitytis. Tikėjimas yra kelias, ir būtina pripažinti jo atkarpas.
* (psl. 105) *(lytiškumas)* moko, kad Dievas sukūrė žmogų kaip visumą, sukūrė kaip vyrą ir moterį. Vadinasi, lytiškumas yra ne tai, kas būtų atsiradę tik po nuopuolio, o tai, kad iš tikro yra Dievo kūrimo plano dalis.
* (psl. 106) Galimybė lytiškumą paversti preke ir masiškai platinti kaip prekę kuria susvetimėjimo galimybę, piktnaudžiavimo galimybę, gerokai pranokstančią tai, kas buvo įprasta.
* (psl. 107) Žmogus niekada nėra galutinai užbaigtas, jis, kaip pastebėjome, visada kelyje, todėl ir visada pavojuje. Jis visada turi iš naujo tapti savimi. Jis niekada nėra tiesiog taip sau. Jis visada laisvas, o laisvė niekada nesibaigia. Bet aš manau, kad gyvenantis tikrai gyvoje tikėjimo bendruomenėje, kurioje mes palaikome mes vienas kitą, kurioje abipusė parama kuria padrąsinimą, laimingai išgyvens ir savo santuoką.
* (psl. 129 – 130) Klaidinga būtų puoselėti lūkesčius, kad gali įvykti toks istorijos raidos posūkis, kad tikėjimas vėl taps dideliu masiniu reiškiniu, istorijoje dominuojančiu reiškiniu.
* (psl. 132) kiek katalikų Bažnyčia yra suklupimo akmuo, priešindamasi, regis, besiklostančiai naujai pasaulinei ideologijai ir gindama nuo jos pirmaprades buvimo žmogumi vertybes, tiek tai savaime yra teigiama.
* (psl. 133) Bažnyčios vidinį gyvenimą apėmė nuovargis, nebeleidžiantis reikštis tikėjimo dalykų grožiui ir žmogiškajai būtinybei. Mums gali padėti ir visa, kas ateina iš išorės – padėti nubusti savo pačių labui.
* (psl. 134) mokiniai turi žinoti, kas yra krikščionybė, jie turi gauti geros informacijos, o ji turi būti pristatoma patraukliai, idant jiems magėtų paklausti savęs: o gal tai kažkas man?
* (psl. 139) Įsitikinimai ir elgsenos, jungiantys Bažnyčią, siekia guliau negu frazės ir elgesio pavyzdžiai, mums peršami žiniasklaidos.
* (psl. 140) Svarbu, kad liturgijoje apskritai Bažnyčios gyvenime, šis vidinis bendrumas peržengtų kultūras skiriančias ribas ir būtų apčiuopiamas pojūčiais.
* (psl. 142) Žmogus turi būti savęs paties kūrėjas – tai šiuolaikinis perdaras seno kaip pasaulis bandymo būti Dievu – būti tokiam, kaip Dievas.
* (psl. 156) Daugelis keliauja iš sektos į sektą. Tas keliavimas dažnai yra apskritai religijos atsisakymo pradžia.
* (psl. 158) Katalikybė nekelia pavojaus Biblijai ir nesiekia popiežiaus valdžios viršenybės Biblijos atžvilgiu, bet, priešingai, katalikybė yra garantas, jog Biblija visada bus rimtai vertinama.
* (psl. 165) Atsisakius požiūrio, kad yra už mus aukštesnis mastelis ir Viešpats, ton vieton reikia dėti ideologijas arba leisti viskam pamažu sunykti. <...> nebelikus mūsų vienadienes nuomones viršijančio mastelio, vis labiau įsigali savivalė, žmogus eina į pražūtį.
* (psl. 170) Ginčai Bažnyčios vidaus gyvenimo klausimais paliečia vos kelias temas, o didžiausi mūsų laiko iššūkiai visiškai pamirštami. <...> Nuolat spręsdama vis tuos pačius klausimus, Bažnyčia, taip sakant, užsiima savimi pačia. <...> turime ne amžinai kamuotis su savo klausimais, o pasvarstyti, kaip mes, būdami krikščionys, šiandien galime šiame pasaulyje išreikšti, ką tikime.
* (psl. 178 - 179) kaip tik genimos vynuogės, ir tik kasmet genimos, jos gerai dera, taigi apipjaustyti jas būtina dėl derlingumo. <...> Jei nesiryžtame apipjaustyti, tai auga tik lapai, o, kalbant apie Bažnyčią, tada lieka tik popierius, ir nebetrykšta gyvenimas.
* (psl. 180) Suprantamumo sąvoką taip sutraukus, kad krikščionybė galiojant laikoma tik tai, kas dera prie mūsų šios valandos gyvenimo įpročių, krikščionybės suprimityvinama, ir kaip tik tada mes tampame nieko neverti.
* (psl. 181) Mes nerandame kalbos, kuria galėtume išreikšti save dabartiniame sąmonės lygmenyje. <...> gimtoji nuodėmė, išganymas, atgaila, nuodėmė ir taip toliau; visi šie žodžiai išreiškia tam tikrą tiesą, tačiau dabartinėje kalboje daugumai nieko nebesako. Privalome jų prasmę padaryti vėl galimą komunikuoti, ir neabejoju, jog šį uždavinį turime stengtis atlikti.
* (psl. 182) Reikia klausti savęs, kaip Bažnyčia, užuot plūdusi žiniasklaidą, turi pati teisingai dozuoti savo pasirodymus viešumoje.
* (psl. 183) Bažnyčia skelbia laisvės žinią, kad ji rodo priešingos krypties gaires, kad ji yra jėga, kuri ir netikinčiam turi ką duoti ir padeda tikėti, jog totalitarizmo jėgos niekada negalės švęsti visiškos pergalės.
* (psl. 188) Liturgija yra ne kas kita, o ne tekstų ir apeigų pramanymas, kad ją kaip tik gaivina tai, kuo neįmanoma manipuliuoti.
* (psl. 191) Tikrai vidumi pasisavinta krikščionybė pasižymi dinamiškumu, verčiančiu mane apie ją pasakoti. <...> dovanojimo kitam dinamiškumas išties yra sudėtinė dalis pasiuntinystės, kurią Kristus skyrė savo mokiniams; taip pat tai paraginimas nebijoti pasitelkti vaizduotę ir būti drąsiems, net rizikuojant per tai ko nors netekti. <...> vidinio nerimo, kad turime žmonėms skirtą dovaną, Bažnyčia niekada neturi prarasti.
* (psl. 193 – 194) Ši dogma reiškia, kad krikščionybėje, bent jau pagal katalikų tikėjimą, yra instancija, priimanti galutinius sprendimus, kad esminiais klausimais gali būti priimamas įpareigojamas sprendimas ir kad galime būti tikri, jog jokiu atveju Kristaus palikimas aiškinamas teisingai.
* (psl. 195) Romos vyskupas, kaip žinia, turintis girdėti visą Bažnyčią, o ne pats vienas kūrybiškai kurti tikėjimą, atlieka vaidmenį, atitinkantį pažado Petrui liniją.
* (psl. 199) Veikdamas tik kaip politinė tauta, Izraelis nėra Dievo tauta, Dievo tauta Izraelis tampa, atsigręžęs į Dievą
* (psl. 200) Bažnyčioje ne kas nors vienas yra visus apimantis Bažnyčios *mes*, paskui galintis spręsti, bet tik visi kartu yra mes, o atskira grupė yra *mes* tik tiek, kiek ji gyvena visete.
* (psl. 207) Atsisakiau gyvenimo medyje pražydinti naują gyvybę, turėti savo gyvybės žemę, ir gyvenu tikėdamas, kad mano žemė tikrai yra Dievas, šitaip kitiems įtikinamai parodydamas, kad yra dangaus karalystė.
* (psl. 208) Celibatas – ne mokymas. Tai gyvenimo forma, atsiradusi Bažnyčioje, ir toje formoje visada slypi nuopuolio pavojus. Kai taip aukštai pakyli, visada gali nupulti. Manau, šiandien taip piktinamasi celibatu dėl to, kad matyti, kiek daug kunigų iš vidaus nepritaria celibatui ir jį gyvena arba veidmainiškai, blogai, išvis negyvena, arba gyvena kankindamiesi.
* (psl. 209) Panaikinę celibatą, praktiškai tik susidurtume su nauja išsiskyrusių kunigų problema.
* (psl. 209) Kas nori būti kunigas, tas turi jausti tikėjimą kaip jėgą savo gyvenime ir žinoti, kad kunigystę gali išgyventi tik tikėdamas.
* (psl. 215) Kalbėdama apie kontracepciją, Bažnyčia turi galvoje šią pagrindinę nuostatą: ji nori, kad žmogus būtų vientisas. <...> didelių moralinių problemų negalima išspręsti technikos priemonėmis ir chemija, jas privalu išspręsti morališkai tam tikra gyvensena.
* (psl. 217) Mirties bausmė, jei ji paskirta pelnytai, baudžiamas žmogus, kaip teismo įrodyta, padaręs itin sunkius nusikaltimus ir keliantis pavojų visuomenės rimčiai, taigi ja baudžiamas kaltasis. Tačiau abortu mirties bausmė įvykdoma visiškai nekaltai būtybei. Tai du visiškai skirtingi dalykai, ir jų negalima lyginti tarpusavyje.
* (psl. 232 – 233) Negalima sakyti, kad krikščionybė, nuliniais metais prasidėjusi kaip garstyčios grūdas, pabaigoje jau oš kaip milžiniškas medis, ir kiekvienas pamatys, kad amžių amžiaus padėtis vis gerėjo. Joje visada gali atsiverti trūkių ir lūžių, nes išgebėjimas visada patikėtas žmogaus laisvei, ir Dievas niekada nenori panaikinti šios laisvės.
* (psl. 233) Išganymas visada eina pasitikti žmogaus laisvės, ir per tą laisvę iš dalies jį visada galima sunaikinti.
* (psl. 235) Įkyrus brukimasis, savęs tvirtinimas ir galios turėjimas – yra nedieviškas valdymo būdas.
* (psl. 236) „Dievo krizė“ – taip sustiprės, kad žmogus pateks į moralinį suktuką
* (psl. 244 – 245) Dabar svarbiausia – ne daryti visa, ką gali žmogus, nes jie gali sunaikinti save ir visą pasaulį, bet žinoti, jog virš galėjimo dar yra privalėjimo ir leistinumo matas.
* (psl. 245) Bažnyčia turi stengtis taip kreipti žmogų, kad jis, taip sakant, būtų užaugęs tiek, kiek gali užaugti, kad savo fizinei galiai sugebėtų priešpriešinti atitinkamą moralinę galią. Kaip žinia, tai randasi ne tiesiog iš moralumo, o iš vidinio prisirišimo prie gyvojo Dievo.
* (psl. 245) Išorinės aplinkos tarša, su kuria dabar susiduriame, yra vidinės aplinkos taršos veidrodis ir rezultatas. <...> tai, kad žmogus teršia savo dvasią, jie laiko viena iš jo laisvės teisių.
* (psl. 246) Ne tik gamta turi savo tvarką, savo gyvenimo formas, kurias mums privalu gerbti, jei norime gyventi iš jos ir joje, bet ir žmogaus, jo vidinis pasaulis, yra kūrinys, įrikiuotas į kūrimo tvarką. Jis negali savavališkai daryti ko tik užsimanęs. Norint gyventi remiantis savimi, reikia išmokti pripažinti save kaip kūrinį ir įsisąmoninti, kad viduje, taip sakant, privalo viešpatauti kūriniškosios būties švara, dvasinė ekologija.
* (psl. 247) Krikščionybės didžiosios pagrindinės perspektyvos iš tikrųjų nurodo sprendimo kryptis, kurias vėliau reikia sukonkretinti, galynėjantis su patirtimi.
* (psl. 247) Krikščionybės mokymo pagrindai padeda orientuotis, tai šviesa, kurioje galima matyti, veikti, atpažinti ir rasti atsakymus.
* (psl. 248 – 249) Patirtis, įgyjama per istoriją, taip sakant, padės atsirasti ideologijų savikritikai, kad šitaip rasis naujas mąslumas, o ideologijų savikritikos susikirtimo taške istorinė patirtis padės naujai pažvelgti į krikščionybę ir savo ruoštu naujai ją suvokti, nes čia randami tiesos trumpiniai padeda atskleisti vidinius krikščionybės lobius.
* (psl. 250) Istorijoje niekada neįmanoma sugrįžti praeitin, gražinti praeitį, jei kam nors per maža dabarties. Tas ikikrikščioniškųjų mitų gaivinimas, gilinimasis nebe į krikščionybę, kuri kai kam atrodo net per racionali ar atgyvenusi, atskleidžia norą išsilenkti krikščionybės reikalavimo, mėginimą gauti kuo daugiau religiškumo galių ir kuo mažiau atiduoti savęs, kuo mažiau susisaistyti.
* (psl. 250) Nenorint saistytis ir svarbiausia nusilenkti tiesai, visa galiausiai bus tik žaidimas.
* (psl. 252) Krikščionis visada darbuojasi, idant virš šių įžvalgų nuotrupų, nuo kurių vis labiau eižėja gyvenimas, nušvistų žmogaus visybė, ir iš Dievo kylanti vienovė.
* (psl. 254) Ne pati valstybė yra sakrali valdžia, valstybė – tik tam tikra tvarka, bet ją riboja tikėjimas, garbinantis ne valstybę, o prieš ją stovintį ir ją valdantį Dievą.
* (psl. 256) *Bažnyčiai* nevalia pasitraukti į bendrą opoziciją, ji turės labai gerai matyti, kada priešintis, o kada stoti į pagalbą, stiprinti ir padėti nešti, kada sakyti „taip“, o kada „ne“, norint apginti savo esmę.
* (psl. 259) Dialogas su islamu visada yra dialogas su tam tikromis grupėmis.
* (psl. 261) Štai koks jausmas šiandien yra apėmęs musulmonų pasaulį: Vakarų šalys negali skelbti jokios moralinės naujienos, jos gali tik pasiūlyti pasauliui *know how;* krikščionių religija atgyveno, kaip religijos jos iš tikrųjų nebėra; krikščionys prarado moralę ir tikėjimą, tai tik liekanos kažkokių modernesnių Apšvietos idėjų, o mes turime religiją, ir ji tvirta.
* (psl. 261 – 262) Musulmonai dabar įsitikinę, kad islamas galiausiai atsilaikė kaip gyvybingesnė religija ir jie turi ką pasakyti pasauliui, netgi yra svarbiausia ateities jėga. <...> Mes nešame moralinę naujieną, kuri nenutrūko nuo pat pranašų laikų, ir mes pasakysime pasauliui, kaip galima gyventi, o krikščionys to tikrai negali. Kaip tik šią vidinę islamo jėgą, žavinčią akademinius sluoksnius, mes ir turime kritiškai nagrinėti.
* (psl. 262) Žydams, taip sakant, vis atrodė, kad nes pavogėme iš jų Bibliją – pavogti pavogėme, bet Biblija negyvename. Jie esą tikrieji Biblijos savininkai. Krikščionijai, priešingai, atrodė, kad žydai klaidingai skaito Senąjį Testamentą, nes jis skaitomas teisingai tik tada, kai skaitomas atvirai, Kristaus link.
* (psl. 268) Kiekvienas Susirinkimas, kaip pasirodė, yra Bažnyčią iš pat pašaknų sujudinantis ir sujaukiantis įvykis, kuriam suvokti reikalingas ilgas kelias.
* (psl. 269) Susirinkimas gali aprėpti ir versti nutarimais tik tai, kas jau gyva.
* (psl. 275) Milijonų tikinčiųjų tikėjimo jėga, jie ir dabar Bažnyčios tikėjime randa kelią į tikrąjį buvimą žmogumi.
* (psl. 277) Mūsų kelią turi lemti ne tai, ko norėtume, kad Susirinkimas būtų pasakęs, o tai, ką Susirinkimas iš tikrųjų pasakė.
* (psl. 281) Būti krikščioniu visada reiškia būti kelionės draugijoje. Juk ir atsiskyrėlis priklauso kelionės draugijai ir yra jos remiamas. Todėl Bažnyčiai turi rūpėti kelionės draugijų kūrimas.
* (psl. 282) Sąjūdžiui reikalingas ryšys su parapija, idant jis netaptų sekta, o parapijai reikalingi „sąjūdžiai“, idant ji nesustingtų.
* (psl. 283 – 284) Karlas Rahneris yra pasakęs: „Ateities krikščionis bus mistikas, arba jo nebus.“
* (psl. 284) mes visada vienodai silpni, taigi mistikais visi netapsime.
* (psl. 286) Bažnyčia niekada nėra iki galo užaugęs medis, antraip kada nors išdžiūtų ir sunyktų, bet visada yra garstyčios grūdo būklėje.
* (psl. 286 – 287) *Bažnyčiai šiandien reikia ne naujų reformatorių, o veikiau naujų šventųjų, ateinančių iš tikėjimo vidinio gyvybingumo, todėl ir iš naujo atrandančių tikėjimo lobį bei jo būtinumą.* Mus reikalingi tokie, kurie iš vidaus apimti krikščionybės, kurie išgyvena ją kaip laimę ir viltį, kurie per ją yra tapę mylinčiaisiais, o juos mes ir vadiname šventaisiais.
* (psl. 290) Žemės druska suponuoja, kad ne visa žemė yra druska. Bažnyčia kaip Bažnyčia tam tikru būdu pasitarnauja visumai ir įsiskverbia į pačią visumą, ji nėra tiesiog kieno nors kito kopija ir jokiu būdu nėra valstybė.
* (psl. 300) Mums nereikėtų stengtis įvardyti tai, ko dar nepažįstame. Priešingai, turėtume nepamesti iš akių pervertų ir bandyti parengti teisingus reguliavimo elementus, idant ir tas naujasis laikas, kuris pakeis dar neseniai naują jau pamažu senstantį, būtų žmonių laikas ir Dievo laikas.
* (psl. 300 - 301) Augustinas sakė, kad istorija yra dviejų meilių kova, Dievo meilės iki savęs atsižadėjimo ir savimeilės iki Dievo paneigimo. <...> Istorija, apskritai paėmus, yra meilės ir negebėjimo mylėti kova, meilės ir nesutikimo mylėti kova.